दाढ़ी सेट कराई, कोट-टाई में नजर आए, भारत जोड़ो यात्रा के अनुभवों पर स्पीच देंगे
Rahul Gandhi Cambridge University New Look After Congress Bharat Jodo Yatra Goes Viral - कांग्रेस नेता राहुल गांधी 7 दिन के दौरे पर मंगलवार को ब्रिटेन पहुंचे। वे यहां कैम्ब्रिज यूनिवर्सिटी के बिजनेस स्कूल में आज स्पीच देंगे।
कांग्रेस नेता राहुल गांधी 7 दिन के दौरे पर मंगलवार को ब्रिटेन पहुंचे। वे यहां कैम्ब्रिज यूनिवर्सिटी के बिजनेस स्कूल में आज स्पीच देंगे। इस स्पीच के दौरान राहुल गांधी भारत जोड़ो यात्रा के अनुभवों को भी साझा करेंगे। रिपोर्ट्स के मुताबिक, राहुल यहां प्रवासी भारतीयों को भी संबोधित करेंगे।
राहुल नए लुक में कैम्ब्रिज पहुंचे हैं। एक फैन ने उनके साथ फोटो शेयर की है। इसमें राहुल सेट की हुई दाढ़ी, कोट और टाई में नजर आ रहे हैं। 7 सितंबर 2022 में शुरू हुई भारत जोड़ो यात्रा के करीब 6 महीने बाद राहुल का लुक बदला हुआ नजर आ रहा है।
राहुल ने ट्वीट किया था- स्पीच देने के लिए तैयार हूं
राहुल गांधी कैम्ब्रिज यूनिवर्सिटी में अपने स्पीच पर 16 फरवरी को एक ट्वीट किया था। उन्होंने कहा कि मैं स्पीच देने के लिए पूरी तरह तैयार हूं। उन्होंने कहा कि मुझे खुशी हो रही है कि अंतरराष्ट्रीय मुद्दों, अंतरराष्ट्रीय संबंधों, डेटा और लोकतंत्र पर मैं विश्व के कुछ सबसे बेहतरीन लोगों से बातचीत करूंगा।
मई 2022 में भी कैम्ब्रिज में स्पीच दी थी, मोदी पर बयान की हुई थी आलोचना
राहुल गांधी इससे पहले मई 2022 में कैम्ब्रिज यूनिवर्सिटी गए थे। यहां पर उन्हें आईडियाज फॉर इंडिया विषय पर बोलना था। इस दौरान राहुल गांधी ने कहा था कि मोदी सरकार देश की संवैधानिक संस्थाओं जैसे संसद और चुनाव आयोग को उनका काम नहीं करने दे रही है। भाजपा ने उनके इस बयान पर ऐतराज जाहिर किया था। सवाल पूछा था कि देश के प्रधानमंत्री पर विदेश में ऐसा बयान क्यों दिया?
राहुल कैम्ब्रिज के छात्र रह चुके, सुरक्षा के चलते दूसरे नाम से डिग्री ली थी
राहुल गांधी ने कैम्ब्रिज यूनिवर्सिटी में रॉल विंची के नाम से पढ़ाई की थी। उन्होंने डेवलपमेंट स्टडी में 1995 में एमफिल किया था। नाम इसलिए बदलना पड़ा था, क्योंकि पिता राजीव गांधी की हत्या के बाद सभी राहुल की सुरक्षा को लेकर फिक्रमंद थे। राहुल की डिग्री को लेकर जब विवाद शुरू हुआ तो तब कैम्ब्रिज की उपकुलपति रही प्रो. एलिसन रिचर्ड ने भी एक पत्र लिखा और बताया कि राहुल ने रॉल विंची के नाम से डिग्री हासिल की थी।
भारत जोड़ो यात्रा में कितने बदले राहुल 
राहुल गांधी की भारत जोड़ो यात्रा 30 जनवरी को जम्मू-कश्मीर के श्रीनगर में पूरी हो गई। तमिलनाडु के कन्याकुमारी से 7 सितंबर को शुरू हुई इस यात्रा ने करीब 3570 किमी का सफर तय किया है। कुल 146 दिन के इस सफर में राहुल ने 14 राज्यों की सीमाओं को छुआ है। राहुल के लुक के अलावा वो राजनेता और व्यक्तित्व के तौर पर कितना बदले। जानने के लिए इस लिंक पर क्लिक करें...